CELEX: 32020D1807
Language: hr
Date: 2020-11-27 00:00:00
Title: Provedbena odluka Komisije (EU) 2020/1807 оd 27. studenoga 2020. o produljenju djelovanja koje je Ured Ujedinjene Kraljevine za zdravlje i sigurnost poduzeo kako bi se dopustilo stavljanje na raspolaganje na tržištu i uporaba biocidnog proizvoda Biobor JF u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2020) 8158) (Vjerodostojan je samo tekst na engleskom jeziku)

1.12.2020   
               
               
                  HR
               
               
                  Službeni list Europske unije
               
               
                  L 402/138
               
            
         PROVEDBENA ODLUKA KOMISIJE (EU) 2020/1807
         оd 27. studenoga 2020.
         o produljenju djelovanja koje je Ured Ujedinjene Kraljevine za zdravlje i sigurnost poduzeo kako bi se dopustilo stavljanje na raspolaganje na tržištu i uporaba biocidnog proizvoda Biobor JF u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća
         
            
               (priopćeno pod brojem dokumenta C(2020) 8158)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak, u vezi s člankom 131. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (2),
         budući da:
         
                     (1)
                  
                  
                     Ured Ujedinjene Kraljevine za zdravlje i sigurnost („nadležno tijelo”) donio je 30. travnja 2020. odluku u skladu s člankom 55. stavkom 1. prvim podstavkom Uredbe (EU) br. 528/2012 o dopuštanju stavljanja na raspolaganje na tržištu i uporabe biocidnog proizvoda Biobor JF za preventivno i kurativno antimikrobno tretiranje spremnika za gorivo i sustava za dovod goriva zrakoplova do 27. listopada 2020. („djelovanje”). U skladu s člankom 55. stavkom 1. drugim podstavkom te uredbe nadležno tijelo obavijestilo je Komisiju i nadležna tijela ostalih država članica o tom djelovanju i razlozima za takvo djelovanje.
                  
               
                     (2)
                  
                  
                     Prema informacijama koje je dostavilo nadležno tijelo, to je djelovanje bilo potrebno kako bi se zaštitilo javno zdravlje. Zbog parkiranja i skladištenja zrakoplova dolazi do taloženja vode u gorivu. Mikroorganizmi, kao što su bakterije, plijesni i kvasci, koji rastu u nataloženoj vodi i hrane se ugljikovodicima iz goriva na prijelazu između vode i goriva uzrokuju mikrobiološku kontaminaciju. Ako se ne spriječi rast mikroorganizama, mikrobiološka kontaminacija spremnika za gorivo i sustava za dovod goriva zrakoplova može dovesti do kvara na motoru zrakoplova i ugroziti njegovu plovidbenost, čime se ugrožava sigurnost putnika i posade. Pandemija bolesti COVID-19 i posljedična ograničenja letenja doveli su do privremenog parkiranja brojnih zrakoplova. Mirovanje zrakoplova pogoršava mikrobiološku kontaminaciju.
                  
               
                     (3)
                  
                  
                     Biobor JF sadržava 2,2’-(1-metiltrimetilendioksi)bis-(4-metil-1,3,2-dioksaborinan) (CAS broj 2665-13-6) i 2,2’-oksibis (4,4,6-trimetil-1,3,2-dioksaborinan) (CAS broj 14697-50-8), aktivne tvari za uporabu u biocidnim proizvodima vrste 6, „konzervansi za proizvode tijekom skladištenja”, kako je definirana u Prilogu V. Uredbi (EU) br. 528/2012. Budući da te aktivne tvari nisu uključene u program rada (3) za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012, potrebno ih je procijeniti i odobriti da bi se biocidni proizvodi koji ih sadržavaju mogli odobriti na nacionalnoj razini ili na razini Unije.
                  
               
                     (4)
                  
                  
                     Komisija je 20. kolovoza 2020. primila obrazloženi zahtjev nadležnog tijela za produljenje djelovanja u skladu s člankom 55. stavkom 1. trećim podstavkom Uredbe (EU) br. 528/2012. Obrazloženi zahtjev temelji se na zabrinutosti da bi sigurnost zračnog prometa mogla i dalje biti ugrožena zbog mikrobiološke kontaminacije spremnika za gorivo i sustava za dovod goriva zrakoplova te na argumentu da je Biobor JF neophodan za kontrolu takve mikrobiološke kontaminacije.
                  
               
                     (5)
                  
                  
                     Prema informacijama koje je dostavilo nadležno tijelo, jedini alternativni biocidni proizvod koji su proizvođači zrakoplova i motora preporučili za tretiranje mikrobiološke kontaminacije povučen je s tržišta u ožujku 2020. jer su nakon tretiranja tim proizvodom uočene ozbiljne nepravilnosti u radu motora.
                  
               
                     (6)
                  
                  
                     Kako je navelo nadležno tijelo, postojeće mikrobiološke kontaminacije alternativno se mogu tretirati ručnim čišćenjem mikroorganizama iz spremnika za gorivo nakon uklanjanja goriva iz zrakoplova i pročišćavanja sustava za dovod goriva. To nije uvijek moguće uz dodatne radnje održavanja koje su potrebne kad se zrakoplov parkira i skladišti na dulje razdoblje. Nadalje, ručno čišćenje kontaminiranih spremnika izložilo bi radnike otrovnim plinovima i stoga bi ga trebalo izbjegavati.
                  
               
                     (7)
                  
                  
                     Prema informacijama koje je dostavilo nadležno tijelo, proizvođač proizvoda Biobor JF poduzeo je korake za redovito odobrenje proizvoda te se očekuje da će uskoro biti podnesen zahtjev za odobrenje aktivnih tvari koje proizvod sadržava. Odobrenje aktivnih tvari i naknadno odobrenje tog biocidnog proizvoda predstavljalo bi trajno rješenje za budućnost, no provedba tih postupaka dugotrajan je proces.
                  
               
                     (8)
                  
                  
                     Budući da bi nekontroliranje mikrobiološke kontaminacije spremnika za gorivo i sustava za dovod goriva zrakoplova moglo ugroziti sigurnost zračnog prometa i da se ta opasnost ne može dovoljno umanjiti nekim drugim biocidnim proizvodom ili na neki drugi način, primjereno je nadležnom tijelu Ujedinjene Kraljevine dopustiti da produlji djelovanje.
                  
               
                     (9)
                  
                  
                     Budući da je valjanost navedenog djelovanja istekla 28. listopada 2020., ova bi Odluka trebala imati retroaktivan učinak.
                  
               
                     (10)
                  
                  
                     Mjere predviđene ovom Odlukom u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            Ured Ujedinjene Kraljevine za zdravlje i sigurnost smije produljiti dozvolu za stavljanje na raspolaganje na tržištu i uporabu biocidnog proizvoda Biobor JF za preventivno i kurativno antimikrobno tretiranje spremnika za gorivo i sustava za dovod goriva zrakoplova do kraja prijelaznog razdoblja iz Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju ili do 1. svibnja 2022., ovisno o tome što nastupi prije.
            Za Sjevernu Irsku dozvolu svakako smije produljiti do 1. svibnja 2022.
         
         
            Članak 2.
            Ova je Odluka upućena Uredu Ujedinjene Kraljevine za zdravlje i sigurnost.
            Primjenjuje se od 28. listopada 2020.
         
         
            Sastavljeno u Bruxellesu 27. studenoga 2020.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 167, 27.6.2012., str. 1.
         
         
            (2)  SL L 29, 31.1.2020., str. 7.
         
         
            (3)  Prilog II. Delegiranoj uredbi Komisije (EU) br. 1062/2014 оd 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).